প্রথমবার ভোরে। দ্বিতীয়বার বিকেলে। ১০০ ডায়ালে ফোন পেয়ে শুক্রবার শহরে তৎপরতার সঙ্গে একটি ডাকাতি এবং এক মহিলার আত্মহত্যার চেষ্টা রুখে দিল পুলিশ। 
পুলিশ জানিয়েছে, এদিন ভোর সাড়ে ৪টে নাগাদ ১০০ ডায়ালে ফোন করে একবালপুর থানার এক বাসিন্দা জানান, ডায়মন্ড হারবার রোডে মোমিনপুর মোড়ের কাছে দু’জন দুষ্কৃতী একটি রাষ্ট্রায়ত্ত ব্যাঙ্কের এটিএম ভাঙার চেষ্টা করছে। সঙ্গে সঙ্গে লালবাজার থেকে একবালপুর থানায় বিষয়টি জানানো হয়। থানার টহলদারি ভ্যান ঘটনাস্থলে পৌঁছে এটিএমের ভিতর থেকে মহম্মদ আনিস এবং উমা রায় নামে দুই দুষ্কৃতীকে গ্রেফতার করে। একবালপুর থানা এলাকার ভুকৈলাস রোডের বাসিন্দা ওই দু’জন পুলিশ পৌঁছনোর আগেই লোহার রড দিয়ে এটিএমের সিসিটিভি ভেঙে ফেলেছিল। তারপর এটিএম ভাঙার সময়েই তারা ধরা পড়ে। তাদের সঙ্গে থাকা মোটরবাইকও পুলিশ আটক করেছে।
অন্যদিকে, এদিনই বিকেল ৪টে নাগাদ ১০০ ডায়ালে ফোন করে তিলজলা থানা এলাকার এক বাসিন্দা জানান, তাঁর স্ত্রী রাগ করে গঙ্গায় ঝাঁপ দিয়ে আত্মহত্যা করবেন বলে বাড়ি থেকে বেরিয়ে গিয়েছেন। ফোন পেয়েই লালবাজার থেকে উত্তর বন্দর থানাকে সতর্ক করা হয়। ওই ব্যক্তির থেকে পাওয়া তথ্যের ভিত্তিতে থানাকে জানানো হয়েছিল, ২০ বছর বয়সী গৃহবধূ কালো চুড়িদার পরে বাড়ি থেকে বেরিয়েছেন। বিকেল সাড়ে ৪টে নাগাদ হাওড়া ব্রিজের ৩৪ এবং ৩৫ নম্বর পিলারের মাঝামাঝি জায়গায় কালো চুড়িদার পরা এক মহিলা পায়ের চটি খোলার সঙ্গে সঙ্গেই পুলিশকর্মীরা তাঁকে ধরে করে থানায় নিয়ে যান। মহিলার নাম এবং চেহারার বর্ণনা দিয়ে লালবাজারে খবর পাঠানো হয়। লালবাজার থেকে মহিলার স্বামীকে খবর দিলে তিনি থানা থেকে স্ত্রীকে বাড়ি নিয়ে যান। পুলিশকে ওই মহিলা জানান, শ্বশুরবাড়ির লোকজন তাঁর কোনও কথা শুনতেন না। বাধ্য হয়েই আত্মহত্যার পথ বেছে নিয়েছিলেন।